ORDE do 14 de maio de 2010 sobre a aprobación definitiva da modificación puntual número 3 do Plan Xeral de Ordenación Urbana do concello da Guarda (Pontevedra).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 28/05/2010

O Concello da Guarda remite o proxecto da modificación puntual referido, conforme o previsto no artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
I.1. O Concello da Guarda dispón de Plan Xeral de Ordenación Urbana, aprobado o 29-7-1993, redactado ao abeiro da Lei 11/1985, de adaptación da do solo a Galicia.
I.2. A proposta de modificación, integrada por memoria, está redactada polo arquitecto municipal Antonio Hernández Crespo, asinada o 10 de abril de 2008.
I.3. A modificación foi aprobada inicialmente polo Concello Pleno en sesión do 13-3-2009; e sometida a información pública durante un mes mediante anuncios nos xornais Faro de Vigo o 3-4-2009 e Diario Atlántico o 30-3-2009; e no DOG do 15-4-2009. Non se presentaron alegacións.
I.4. Constan os seguintes informes con carácter previo á aprobación inicial: Servizo Provincial de Estradas de Pontevedra; Servizo de Protección do Litoral; e Servizo Provincial de Costas do Ministerio de Medio Ambiente.
I.5. A Dirección Xeral de Desenvolvemento Sostible, emite a Decisión do 5 de setembro de 2008 sobre a non necesidade de sometemento desta modificación puntual ao procedemento de avaliación ambiental estratéxica.
I.6. No expediente constan os seguintes informes municipais: Asesoría Xurídica, favorable, do 30-1-2008; secretario xeral, do 14-2-2008; e servizos técnicos, do 18-3-2008.
I.7. Consta informe previo desta consellería, de data 4 de abril de 2008, conforme establece o artigo 85.1º da LOUG. O día 23 de xuño de 2008, os servizos técnicos da Delegación Provincial de Pontevedra, emiten informe sobre o proxecto definitivo e consideran suficientemente emendadas as deficiencias postas de manifesto no informe previo da Consellería de Política Territorial, Obras Públicas e Transportes do 4-4-2008.
I.8. A modificación puntual foi aprobada provisionalmente o 15 de decembro de 2009.
II. Descrición e valoración.
Unha vez analizada a documentación que integra o expediente e á vista da proposta literal que con esta mesma data eleva a Secretaría Xeral de Ordenación do Territorio e Urbanismo, cómpre sinalar:
II.1. A modificación formulada polo Concello da Guarda ten por obxecto engadir dúas epígrafes novas ao punto 4.1.9, Regulación do uso de garaxe-aparcadoiro e servizo de autobús nas normas urbanísticas:
Epígrafe 1: condicións de aparcadoiros subterráneos baixo vías públicas.
Epígrafe 2: condicións de aparcadoiros subterráneos públicos baixo espazos libres públicos.
II.2. O proxecto non supón incremento da intensidade de uso. As novas condicións son:
-Os aparcadoiros, nos dous casos, realizaranse sen modificar a titularidade pública do solo ou do subsolo.
-Deberá, en cada caso, ser xustificada tecnicamente a súa necesidade.
-Serán respectadas as rasantes das rúas e zonas contiguas.
-Non deberán existir na superficie nin pavimentos nin espazos vexetais de interese.
-Os accesos e saídas dos aparcadoiros (vehículos e peóns) quedarán formalmente integrados no contorno.
I.3. O proxecto xustifica a modificación polo desconxestionamento urbano, mellora e articulación dos espazos libres públicos. Este fin podería incluírse entre as razóns do artigo 94.1º da LOUG e xustificar o interese público.
II.4. Considérase que a documentación presentada é suficiente para o alcance e finalidade da modificación.
III. Resolución.
Polo antedito, e de conformidade co artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia, resolvo outorgar a aprobación definitiva á modificación puntual núm. 3 do PXOM do concello da Guarda.
De conformidade co disposto nos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do PXOM. Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 14 de maio de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas